b'\n_START_ARTICLE_\nCafe Regatta\n_START_PARAGRAPH_\nCafe Regatta on kahvila Helsingin T\xc3\xb6\xc3\xb6l\xc3\xb6ss\xc3\xa4. Kahvilarakennus on pieni punainen hirsim\xc3\xb6kki, joka on sijainnut samalla paikalla Merikannontiell\xc3\xa4, Taivallahden rannalla, jo 120 vuotta. L\xc3\xa4hist\xc3\xb6l\xc3\xa4 on useita n\xc3\xa4ht\xc3\xa4vyyksi\xc3\xa4, kuten Sibelius-monumentti, Soutustadion, joka rakennettiin Helsingin olympialaisia varten, sek\xc3\xa4 vanha Pauligin huvila. Kahvilam\xc3\xb6kki onkin alkujaan Pauligin kahvisuvun kalastusvaja 1800-luvun lopulta._NEWLINE_Cafe Regatta on sis\xc3\xa4tiloiltaan pieni, mutta asiakaspaikkoja on s\xc3\xa4\xc3\xa4n salliessa lis\xc3\xa4\xc3\xa4 kahvilan terassilta, josta levitt\xc3\xa4ytyy merin\xc3\xa4kym\xc3\xa4. Kahvilan terasseineen on omistaja koristellut omaper\xc3\xa4isesti erilaisin k\xc3\xa4ytt\xc3\xb6esinein ja kyltein._NEWLINE_Kahvilan terassilla on nuotiopaikka makkaran paistamista varten. Kahvilatuotteiden lis\xc3\xa4ksi Regatan valikoimiin kuuluu v\xc3\xa4linevuokrausta. Kes\xc3\xa4kaudella kahvilalta voi vuokrata k\xc3\xa4ytt\xc3\xb6\xc3\xb6ns\xc3\xa4 kanootin, kajakin, soutuveneen tai SUP-laudan._NEWLINE_Kahvila Regatta on mainittu erilaisilla Helsinki\xc3\xa4 esittelevill\xc3\xa4 matkailusivustoilla, siksi siell\xc3\xa4 k\xc3\xa4y paikallisten lis\xc3\xa4ksi my\xc3\xb6s turisteja. TripAdvisor-palvelussa kahvila on saanut lukuisia arvosteluja ja korkeat 4,5/5 t\xc3\xa4hte\xc3\xa4. Regatta voitti my\xc3\xb6s City-lehden suuressa ravintola\xc3\xa4\xc3\xa4nestyksess\xc3\xa4 2014 kaupungin parhaan kahvilan tittelin.'